CELEX: 62022CN0002
Language: hu
Date: 2022-01-03 00:00:00
Title: C-2/22. sz. ügy: A Landgericht Erfurt (Németország) által 2022. január 3-án benyújtott előzetes döntéshozatal iránti kérelem – HK kontra Allianz Lebensversicherungs AG

2022.4.4.   
            
            
               HU
            
            
               Az Európai Unió Hivatalos Lapja
            
            
               C 148/11
            
         
      A Landgericht Erfurt (Németország) által 2022. január 3-án benyújtott előzetes döntéshozatal iránti kérelem – HK kontra Allianz Lebensversicherungs AG
      (C-2/22. sz. ügy)
      (2022/C 148/17)
      Az eljárás nyelve: német
      
         A kérdést előterjesztő bíróság
      
      Landgericht Erfurt
      
         Az alapeljárás felei
      
      
         Felperes: HK
      
         Alperes: Allianz Lebensversicherungs AG
      
         Az előzetes döntéshozatalra előterjesztett kérdések
      
      
                  1)
               
               
                  Ellentétes-e az uniós joggal, különösen – adott esetben az Európai Unió Alapjogi Chartájának 38. cikkével összefüggésben értelmezve – a harmadik életbiztosítási irányelv (1) 31. cikkével és a második életbiztosítási irányelv (2) 15. cikkének (1) bekezdésével az olyan nemzeti szabályozás, amely szerint a teljes körű fogyasztói tájékoztatást csak a fogyasztó kérelmét követően, mégpedig a biztosítási kötvénnyel együtt kell átadni („kötvénymodell”)?
                  Az e kérdésre adandó igenlő válasz esetén: Ez önmagában megalapozza-e a fogyasztó tiltakozási, azaz a biztosítási szerződés megkötése előtti állapot visszaállításához való jogát?
                  Kizárhatja-e az ilyen jogot a jogvesztési vagy joggal való visszaélésre vonatkozó kifogás, vagy léteznek-e egyéb, például időbeli korlátai a joggyakorlásnak?
               
            
                  2)
               
               
                  Azon biztosítónak, amely nem tájékoztatta vagy hibásan tájékoztatta a fogyasztót tiltakozási jogáról, tilos-e a fogyasztó ebből eredő jogaival, így különösen a tiltakozási joggal szemben jogvesztésre, joggal való visszaélésre vagy időmúlásra hivatkoznia?
               
            
                  3)
               
               
                  Azon biztosítónak, amely nem adta át vagy hiányosan adta át vagy hibásan adta át a fogyasztónak a fogyasztói tájékoztatást, tilos-e a fogyasztó ebből eredő jogaival, így különösen a tiltakozási joggal szemben jogvesztésre, joggal való visszaélésre vagy időmúlásra hivatkoznia?
               
            
         (1)  A közvetlen életbiztosítási tevékenységre vonatkozó törvényi, rendeleti és közigazgatási rendelkezések összehangolásáról, valamint a 79/267/EGK irányelv és a 90/619/EGK irányelv módosításáról szóló, 1992. november 10-i 92/96/EGK tanácsi irányelv (harmadik életbiztosítási irányelv) [nem hivatalos fordítás] (HL 1992. L 360., 1. o.).
      
         (2)  A közvetlen életbiztosítási tevékenységekre vonatkozó törvényi, rendeleti és közigazgatási rendelkezések összehangolásáról, a szolgáltatásnyújtás szabadságának tényleges gyakorlását elősegítő rendelkezések megállapításáról, valamint a 79/267/EGK irányelv módosításáról szóló, 1990. november 8-i 90/619/EGK tanácsi irányelv (második életbiztosítási irányelv) [nem hivatalos fordítás] (HL 1990. L 330., 50. o.).